Jozef Vozár (geológ)

RNDr. **Jozef Vozár**, DrSc. (* 11. apríl 1939, Dobšiná) je slovenský geológ, uznávaný odborník na regionálnu geológiu Západných Karpát a výskum hornín mladšieho paleozoika. Vo výskume úzko spolupracuje so svojou manželkou prof. Annou Vozárovou. V rokoch 2002 až 2006 pôsobil ako riaditeľ Geologického ústavu Slovenskej akadémie vied.

## Život
Narodil sa v Dobšinej v rodine obchodníka. Základnú a strednú školu absolvoval v Rožňave.

V rokoch 1957 – 1962 študoval na Prírodovedeckej fakulte Univerzity Komenského v Bratislave. Následne pracoval v Geologickom ústave D. Štúra v Bratislave. Tu sa podieľal na geologickom mapovaní Slovenska. Spočiatku pracoval v oblasti ľubietovského pásma veporika a v oblasti hronika na severe Malých Karpát. Podieľal sa aj na výskume podložia neovulkanitov. V roku 1971 obhájil kandidátsku prácu, v ktorej sa zaoberal permským vulkanizmom hronika.

Postupom času spoločne so svojou manželkou geologičkou Annou Vozárovou systematicky študovali výskyty hornín mladšieho paleozoika Slovenska. Jedným z hlavných výsledkov ich prác je monografia Late Paleozoic in Western Carpathian (1988), ale aj zborník *Permian of Western Carpathians* (1980) a exkurzný sprievodca k rovnomennej konferencii (1979). 

Venoval sa aj oblasti interpretácie geofyzikálnych údajov. Spolupracoval s P. Muškom, I. Gnojekom, Č. Tomekom, V. Szalaiovou a J. Šantavým. Bol zostaviteľom *Atlasu hlbinných seizmických profilov SR* (1999, spolu so J. Šantavým). Neskôr sa podieľal na rozsiahlom celoeurópskom výskume hlbinnej stavby CELEBRATION 2000, a geofyzikálnom výskume styku Západných Karpát a Českého masívu v rámci projektu SUDETES 2003.

Významný prínos Jozefa Vozára možno nájsť aj na poli organizácie výskumu. Bol zodpovedný riešiteľ a koordinátor viacerých projektov. V rokoch 1981 – 1998 pôsobil ako vedúci odboru regionálneho geologického výskumu Geologického ústavu Dinýza Štúra, neskôr Geologickej služby Slovenskej republiky. Pôsobil vo vedeckej a vydavateľskej rade GÚDŠ a redakčných radách viacerých geologických periodík. Bol vedeckým redaktorom periodika Západné Karpaty, séria petrografia, mineralógia, geochémia, ložiská. Založil a od roku 1995 bol vedecký redaktor časopisu Slovak Geological Magazine. Bel vedeckým redaktorom edície vysvetliviek ku regionálnym geologickým mapám ŠGÚDŠ. Od roku 1996 bol členom redakčnej rady časopisu Geologica Carpathica. Bol organizátorom viacerých vedeckých podujatí, napríklad XVII. Kongresu Karpatsko-Balkánskej geologickej asociácie v Bratislave v roku 2002.

V roku 2001 obhájil doktorskú prácu a získal titul DrSc. Od roku 2002 pôsobí na Geologickom ústave Slovenskej akadémie vied. V rokoch 2002 až 2006 pôsobil ako riaditeľ tohto ústavu.

## Dielo
Publikoval niekoľko viac než 280 vedeckých prác, viacero monografií a geologických máp. Je autorom alebo spoluautorom 13 regionálnych geologických máp Slovenska (v mierke 1:50 000) a 3 geologických máp republikového formátu (v mierke 1:500 000 a 1:1 000 000) ako aj spoluautor základnej geologickej mapy Slovenska 1:200 000.

Medzi najvýznamnejšie práce patria monografie a zborníky:
* Vozár, J. (Editor), 1978: Paleogeografický vývoj Západných Karpát. Konferencie, sympóziá, semináre, Geologický ústav Dionýza Štúra, Bratislava
* Vozárová, A. a Vozár, J., 1988: Late Paleozoic in West Carpathians / Mlašie paleozoikum v Západných Karpatoch. Geol. ústav D. Štúra, Bratislava, 314 s.
* Rakús, M. a Vozár, J. (eds.), 1993: Geodynamický model a hlbinná stavba  Západných Karpát. Konf., Symp., Semináre, GÚDŠ
* Vozár J., Šantavý J. (Eds.) Potfaj M., Szalaiová V., Scholtz P., Tomek  Č., Šefara J., Machková N., Gnojek I., Šály B., Pereszlényi M., Hrušecký I., Hlavatý I., Jureňa V., Rudinec R., Magyar J. & Slávik M., 1999: Atlas hlbinných reflexných seizmických profilov Západných Karpát a ich interpretácia. Ministerstvo Životného prostredia Slovenskej republiky, Bratislava, 76 s.
* Vozár, J., Ebner, F., Vozárová, A., Haas, J., Kovács, S., Sudar, M., Bielik, M. a Péró, Cs. (Eds.) 2010: Variscan and Alpine terranes of the Circum-Pannonian Region. Geological Institute, SAS, Bratislava

Mapy:
* Biely, A. (ed.) Bezák, V., Elečko, M., Kaličiak, M., Konečný, V., Lexa, J., Mello, J., Nemčok, J., Potfaj, M., Rakús, M., Vass, D., Vozár, J. & Vozárová, A., 1996: Geologická mapa Slovenskej republiky M = 1 : 500 000. MŽP SR, Geologická služba Slovenskej republiky. Bratislava.
* Biely, A. (ed.) Bezák, V., Elečko, M., Gross, P., Kaličiak, M., Konečný, V., Lexa, J., Mello, J., Nemčok, J., Potfaj, M., Rakús, M., Vass, D., Vozár, J. & Vozárová, A., 1996: Vysvetlivky ku geologickej mapy Slovenska. Vydavateľstvo Dionýza Štúra, Bratislava, 77 s.
* Vozár, J. a Káčer, Š. (eds.), 1998: Geologická mapa Slovenska 1:1 000 000. MŽP SR, GSSR, Bratislava
* Lexa, J., Bezák, V., Elečko, M., Mello, J., Polák, M., Potfaj, M. a Vozár, J., 2000: Geologická mapa Západných Karpát a priľahlých oblastí 1 : 500 000. MŽP SR a GÚDŠ.
* Bezák, V. (ed.), Elečko, M., Fordinál, K., Ivanička, J., Kaličiak, M., Konečný, V., Kováčik, M. (Košice), Maglay, J., Mello, J., Nagy, A., Polák, M., Potfaj, M., Biely, A., Bóna, J., Broska, I., Buček, S., Filo, I., Gazdačko, Ľ., Grecula, P., Gross, P., Havrila, M., Hók, J., Hraško, Ľ., Jacko, S. Ml., Jacko, S. St., Janočko, J., Kobulský, J., Kohút, M., Kováčik, M. (Bratislava), Lexa, J., Madarás, J., Németh, Z., Olšavský, M., Plašienka, D., Pristaš, J., Rakús, M., Salaj, J., Siman, P., Šimon, L., Teťák, F., Vass, D., Vozár, J., Vozárová, A., Žec, B., 2008: Prehľadná geologická mapa Slovenskej republiky 1 : 200 000. Ministerstvo životného prostredia SR, Štátny geologický ústav Dionýza Štúra, Bratislava.

## Ocenenia
Práca Jozefa Vozára bola verejne ocenená viacerými medailami:
* 1999 - Medaila Jána Slávika, udelila Slovenská geologická spoločnosť
* 1999 - Plaketa Dionýza Štúra, udelil Štátny Geologický ústav Dionýza Štúra
* 2000 - Ocenenie Ministra životného prostredia SR za rozvoj geológie na Slovensku
* 2011 - ocenenie „Za rozvoj geologického výskumu na Slovensku” udelené pri príležitosti 70. výročia založenia Štátneho geologického ústavu Dionýza Štúra 

## Referencie

Kategória:Osobnosti z Dobšinej
Kategória:Slovenskí geológovia
Kategória:Pracovníci Štátneho geologického ústavu Dionýza Štúra
Kategória:Riaditelia ústavov Slovenskej akadémie vied
Kategória:Pracovníci Slovenskej akadémie vied
Kategória:Absolventi Prírodovedeckej fakulty Univerzity Komenského